
Text rozhodnutia
Súd: Krajský súd Bratislava Spisová značka: 14Co/729/2014 Identifikačné číslo súdneho spisu: 1114220351 Dátum vydania rozhodnutia: 12. 11. 2014 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2014:1114220351.1 Uznesenie Krajský súd v Bratislave v právnej veci navrhovateľa: COLONIA - STAV s.r.o., so sídlom Gabčíkovská cesta 11, Dunajská Streda, IČO: 44 462 972, zastúpeného spoločnosťou Legal Counsels s.r.o., so sídlom Tallerova 10, Bratislava, IČO: 36 364 606, proti odporcom: 1. C.. M. G., rod. B., nar. XX.X.XXXX, trvale bytom P. T.E., 2. ROVAK s.r.o., so sídlom Galvaniho 1, Bratislava, IČO: 44 073 461, o nariadenie predbežného opatrenia, po späťvzatí návrhu na nariadenie predbežného opatrenia, pomerom hlasov 3:0, takto r o z h o d o l : Krajský súd v Bratislave späťvzatie návrhu na nariadenie predbežného opatrenia pripúšťa, uznesenie Okresného súdu Bratislava I v Bratislave zo dňa 1.8.2014, č.k. 18C/131/2014 - 59 z r u š u j e a konanie o nariadenie predbežného opatrenia z a s t a v u j e . o d ô v o d n e n i e : Uznesením zo dňa 1.8.2014, č.k. 18C/131/2014-59 súd prvého stupňa návrh navrhovateľa na nariadenie predbežného opatrenia voči odporcom v 1. a 2. rade zamietol. Zároveň uložil navrhovateľovi povinnosť zaplatiť súdny poplatok za návrh na nariadenie predbežného opatrenia vo výške 66,- eur, do 3 dní od právoplatnosti uznesenia. Proti tomuto uzneseniu navrhovateľ odvolanie nepodal, ale prostredníctvom svojho právneho zástupcu podaním zo dňa 26.8.2014, urobeným elektronickými prostriedkami a podpísaným zaručeným elektronickým podpisom, zobral svoj návrh na nariadenie predbežného opatrenia v celom rozsahu späť. Vec bola preto dňa 17.10.2014 predložená odvolaciemu súdu na postup podľa § 208 O.s.p.. Podľa ust. § 208 O.s.p., ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Keďže navrhovateľ zobral späť svoj návrh na nariadenie predbežného opatrenia počas plynutia odvolacej lehoty, postupoval odvolací súd analogicky podľa zhora citovaného ustanovenia, pripustil späťvzatie návrhu na nariadenie predbežného opatrenia, zrušil rozhodnutie súdu prvého stupňa a konanie o nariadenie predbežného opatrenia zastavil. Vzhľadom na skutočnosť, že o návrhu navrhovateľa na nariadenie predbežného opatrenia, podanom podľa § 74 a nasl. O.s.p. (ešte pred začatím konania vo veci samej) nemali odporcovia zjavne žiadnu vedomosť (k návrhu sa ani iniciatívne nevyjadrili, ani im podľa § 75 ods. 8 O.s.p. nebolo predmetné uznesenie spolu s návrhom na nariadenie predbežného opatrenia doručené), mal odvolací súd za to, že je nadbytočné a neúčelné, aby v tomto štádiu konania o predbežnom opatrení zisťoval, či odporcovia so späťvzatím návrhu na nariadenie predbežného opatrenia súhlasia. Poučenie: Proti tomuto uzneseniu nie je prípustné odvolanie.

